28.4.2023
EL
Επίσημη Εφημερίδα της Ευρωπαϊκής Ένωσης
C 149/115 Τετάρτη 19 Οκτωβρίου 2022
25.
ζητεί τα προγράμματα της Ένωσης να επικεντρωθούν σε έργα που προωθούν και στηρίζουν τη δημιουργία θέσεων εργασίας με δικαιώματα, τους σταθερούς μισθούς και τις σταθερές εργασιακές σχέσεις που υπάγονται σε ρυθμίσεις· 26.
αποδέχεται τη θέση του Συμβουλίου όσον αφορά τον υποτομέα 2α·
Υποτομέας 2β — Ανθεκτικότητα και αξίες 27. επαναλαμβάνει ότι, παρά τα αιτήματα του Κοινοβουλίου για τοποθέτηση του EURI πάνω από τα ανώτατα όρια, οι δαπάνες αναχρηματοδότησης καταβάλλονται από τον υποτομέα 2β· σημειώνει ότι, σε ένα πλαίσιο απρόβλεπτης κατάστασης στην χρηματοπιστωτική αγορά λόγω του επιθετικού πολέμου της Ρωσίας κατά της Ουκρανίας, ο οποίος εξακολουθεί να επηρεάζει αρνητικά την ενωσιακή οικονομία, θέτοντάς την σε τροχιά χαμηλότερης ανάπτυξης, υψηλότερου πληθωρισμού και αύξησης των επιτοκίων, είναι πιθανό να απαιτηθεί η πλήρης χρήση της γραμμής που προορίζεται για το κόστος χρηματοδότησης του EURI και οι ανάγκες ενδέχεται να υπερβούν κατά πολύ το ποσό που έχει εγγραφεί στον προϋπολογισμό· εκφράζει τη λύπη του για το γεγονός ότι αυτό έχει εκ των πραγμάτων αντίκτυπο στα προγράμματα που υπάγονται στον ίδιο τομέα, περιορίζοντας την ικανότητα της Επιτροπής να προτείνει ενισχύσεις που υπερβαίνουν τα όρια του δημοσιονομικού προγραμματισμού όπου αυτές είναι αναγκαίες· σημειώνει ότι το κόστος χρηματοδότησης του EURI δεν θα πρέπει να προέρχεται από ειδικά μέσα, τα οποία αποσκοπούν στην αντιμετώπιση απρόβλεπτων προκλήσεων, όπως είναι οι συνέπειες του πολέμου στην Ουκρανία και η ενεργειακή κρίση· 28.
προτείνει, συνεπώς, 200 εκατομμύρια EUR πάνω από το ΣΠ για το εμβληματικό πρόγραμμα Erasmus+ που επικεντρώνεται στη μαθησιακή κινητικότητα στον τομέα της εκπαίδευσης και της κατάρτισης — σύμφωνα με την ανάγκη που εντόπισε η Επιτροπή για την παροχή στήριξης σε φοιτητές και διδακτικό προσωπικό από την Ουκρανία, καθώς και σε όλους τους φοιτητές, για την αντιμετώπιση του υψηλού πληθωρισμού· υπογραμμίζει ότι οι πιστώσεις αυτές θα συμβάλουν επίσης στην άμβλυνση του ιδιαίτερα οπισθοβαρούς δημοσιονομικού προφίλ του προγράμματος Erasmus+, παρέχοντας συνεπέστερη ετήσια χρηματοδότηση για ένα πρόγραμμα με σταθερή ζήτηση σε ετήσια βάση· τονίζει, επιπλέον, ότι η αύξηση των πόρων θα συμβάλει στις συνεχιζόμενες προσπάθειες για να καταστεί το πρόγραμμα πιο πράσινο και πιο συμπεριληπτικό και θα καταστήσει δυνατή την υλοποίηση υπολειπόμενων εργασιών μετά το Ευρωπαϊκό Έτος Νεολαίας 2022· επισημαίνει την ανακοίνωση της Προέδρου φον ντερ Λάιεν στην ομιλία της για την κατάσταση της Ένωσης, σύμφωνα με την οποία το 2023 θα πρέπει να είναι το Ευρωπαϊκό Έτος Δεξιοτήτων, το οποίο θα απαιτήσει στήριξη στον προϋπολογισμό του 2023· 29.
υπενθυμίζει ότι, στο πλαίσιο του σκέλους «Αθλητισμός», το Erasmus+ υποστηρίζει αθλητικές εκδηλώσεις μη κερδοσκοπικού χαρακτήρα που στοχεύουν στην περαιτέρω ανάπτυξη της ευρωπαϊκής διάστασης του αθλητισμού και προωθούν ζητήματα που άπτονται του μαζικού αθλητισμού· υπογραμμίζει τον ζωτικό ρόλο που διαδραματίζει ο αθλητισμός στην αντιμετώπιση των διακρίσεων και στην προώθηση της κοινωνικής ένταξης· υποστηρίζει, επομένως, μια αναγκαία και στοχευμένη ενίσχυση ύψους 10 εκατομμυρίων EUR για τη γραμμή «αθλητισμός», ώστε να μπορέσει το πρόγραμμα να στηρίξει τους Ειδικούς Ολυμπιακούς Αγώνες που θα πραγματοποιηθούν στο Βερολίνο το 2023· 30.
υπογραμμίζει ότι το Ευρωπαϊκό Σώμα Αλληλεγγύης (ΕΣΑ) βοηθά τους νέους να αποκτήσουν πρακτική εμπειρία σε άλλο κράτος μέλος, αυξάνοντας έτσι την απασχολησιμότητά τους και τις ευκαιρίες ζωής τους· τονίζει, επιπλέον, ότι το ΕΣΑ χρηματοδοτεί το εθελοντικό ανθρωπιστικό έργο που επιτελείται μέσω του Σώματος Ανθρωπιστικής Βοήθειας, το οποίο μπορεί να παρέχει σημαντική ανθρωπιστική βοήθεια εκτός των περιοχών συγκρούσεων· αποφασίζει, επομένως, να αυξήσει τις πιστώσεις για το Ευρωπαϊκό Σώμα Αλληλεγγύης κατά 8 εκατομμύρια EUR πάνω από το ΣΠ· 31. τονίζει ότι η πανδημία της COVID-19 δεν έχει ακόμη λήξει και τονίζει την ανάγκη να διατηρηθεί η στήριξη των συστημάτων υγείας, ώστε να βελτιωθεί η ανθεκτικότητά τους και να ενισχυθεί η ετοιμότητά τους μέσω του προγράμματος EU4Health· υπογραμμίζει, επιπλέον, τον καίριο ρόλο που διαδραματίζει το πρόγραμμα στη στήριξη του σχεδίου για την καταπολέμηση του καρκίνου, της φαρμακευτικής στρατηγικής για την Ευρώπη και της νεοσυσταθείσας Αρχής Ετοιμότητας και Αντιμετώπισης Καταστάσεων Έκτακτης Υγειονομικής Ανάγκης· αντιστρέφει, επομένως, τη δυσανάλογη και αδικαιολόγητη περικοπή που πρότεινε το Συμβούλιο και ενισχύει το πρόγραμμα κατά 25 εκατομμύρια EUR πάνω από το ΣΠ, μεταξύ άλλων για τη στήριξη δράσεων για την επίτευξη καθολικής υγειονομικής κάλυψης σε ολόκληρη την Ένωση, συμπεριλαμβανομένης της ποιοτικής πρόσβασης σε υπηρεσίες σεξουαλικής και αναπαραγωγικής υγείας· 32. επισημαίνει τις όλο και περισσότερες και σοβαρές φυσικές καταστροφές στην Ευρώπη, όπως καταδείχθηκε πιο πρόσφατα από τις πρωτοφανείς ανεξέλεγκτες πυρκαγιές το καλοκαίρι του 2022· εκφράζει τη λύπη του για το γεγονός ότι, λόγω της κλιματικής αλλαγής, τα ακραία καιρικά φαινόμενα που προκαλούν συχνά καταστάσεις έκτακτης ανάγκης θα ενταθούν και θα πολλαπλασιαστούν· αποφασίζει, συνεπώς, και σύμφωνα με τη δέσμευση της Προέδρου της Επιτροπής στην ομιλία της για την κατάσταση της Ένωσης το 2022, να ενισχύσει τον μηχανισμό πολιτικής προστασίας της Ένωσης κατά 20 εκατομμύρια EUR, προκειμένου να ενισχυθεί η ικανότητα αντίδρασης της Ένωσης και να προστατευθούν καλύτερα οι πολίτες της, συμπεριλαμβανομένων των ικανοτήτων για την κινητοποίηση ιατρικών μονάδων σε καταστάσεις έκτακτης ανάγκης, υπογραμμίζει δε την ανάγκη επενδύσεων στον μετριασμό της κλιματικής αλλαγής και στην προσαρμογή σε αυτήν για ιδιαίτερα ευπαθείς περιοχές·